སྲོད་ཐུན་མཐར་ལུས་སྦྱིན་བྱ་བར་རང་ལུགས་མདོར་བསྡུས་ལྟར་བྱས་ན། ༈ ཐུགས་རྗེ་ཆེན་པོ་འཁོར་འདས་ཟིལ་གནོན་ལས། སྒྱུ་ལུས་མཆོད་སྦྱིན་བསྡུས་པ་འདོན་ཁྲིགས་སུ་བཀོད་པ་བཞུགས་སོ། བདག་མེད་ཡུམ་ཆེན་ཤེས་རབ་ཕ་རོལ་ཕྱིན། །དབྱེར་མེད་རང་རིག་ཡེ་ཤེས་མཁའ་འགྲོ་ལ། །བཏུད་དེ་སྒྱུ་ལུས་མཆོད་སྦྱིན་བྱ་བའི་ཐབས། །བདག་འཛིན་རང་གྲོལ་གཅོད་ཡུལ་འདིར་གསལ་བྱ། དེ་ཡང་གཏེར་གཞུང་རྡོ་རྗེའི་ཚིག་རྐང་ལས། རིག་པ་ཤེས་རབ་རལ་གྲི་ཕྱུང་རྡེག་གིས༔ ཉོན་མོངས་ཕྲ་རགས་རྟོག་པའི་ལོ་འདབ་གཅོད༔ བསྡུས་བྱ་སྒྱུ་ལུས་འཁོར་བའི་རྒྱ་མཚོ་ལས༔ སྒྲོལ་བའི་དེད་དཔོན་བདག་མེད་ཁྱེའུ་ཆུང་༔ རྣམ་རྟོག་ལྷ་འདྲེའི་ཡོ་ལང་སྦྱོང་བའི་གནད༔ མ་གཅིག་རྡོ་རྗེའི་ཚིག་རྐང་ས་མ་ཡ༔ ཞེས་གསུངས་པ་བཞིན་གཅོད་ཡུལ་ཉམས་སུ་ལེན་པ་ལ། སྤྲོས་བཅས་ཡོ་བྱད་རྐང་གླིང་ཌཱ་དྲིལ་སོགས་གཅོད་ཡུལ་སྤྱི་མཚུངས་དང་སྤྲོས་མེད་ཀྱང་རུང་ལ་མཚན་བཅས་དམིགས་པ་དང་མཚན་མེད་ཏིང་འཛིན་ལྟ་དགོངས་ཀྱི་གདེང་དང་ལྡན་པ་གལ་ཆེའོ། དེ་ལ་དང་པོ་རང་ཉིད་ཁྲོས་མར་གསལ་བའི་ཏིང་འཛིན་ངང་རང་སྣང་དབང་དུ་སྡུད་ཅིང་གཞན་སྣང་ཟིལ་གྱིས་གནོན་པ་ནི། ཕཊ྄་ཕཊ྄་ཕཊ྄ཿ བདག་གི་ཐུགས་ཀར་གསེར་གྱི་རྡོ་རྗེ་ནི༔ རྭ་དགུ་ཧཱུྃ་གིས་མཚན་པ་ཕྱོགས་བཅུར་འཕྲོས༔ ཧཱུྃ་ལས་དབང་སྡུད་མཁའ་འགྲོ་བྱེ་བ་འབུམ༔ དཀར་སེར་དམར་ལྗང་མཐིང་ནག་དྲག་མོའི་ཚུལ༔ ཕྱག་གཡས་མི་ལྤགས་གཡང་གཞི་མེ་འབར་བསྣམས༔ གཡོན་པས་མི་རྐང་ཙེར་ཙེར་དྲག་ཏུ་འབུད༔ རྟོག་མེད་སྙིང་རྗེ་དྲྭ་བའི་འོད་ཟེར་གྱིས༔ འཁྲུལ་རྟོག་ལྷ་འདྲེ་སེམས་ཀྱི་ཆོ་འཕྲུལ་ནི༔ བཟོད་གླགས་མེད་པར་དབང་དུ་བསྡུས་ནས་ཀྱང་༔ ཡེ་ཤེས་མཁའ་འགྲོ་འབུམ་གྱིས་ཟིལ་གྱིས་གནོན༔ བརྡལ་ཁྱབ་ས་གཞི་རྡོ་རྗེའི་ཞུ་ལམ་ལ༔ ཁབ་ལེན་རྡོ་ཡིས་ལྕགས་ཕྱེ་འཛིན་པ་ལྟར༔ ཅི་བཅོལ་བཀའ་ཉན་འབྲོས་དབང་མེད་པར་གྱུར༔ ཕཊ྄་ཕཊ྄་ཕཊ྄ཿ གཉིས་པ་སྔོན་འགྲོ་སྐྱབས་ཡུལ་གསལ་བཏབ་ལ་སྐྱབས་སེམས་དངོས་ནི། རིག་པ་ངར་བསྐྱེད་སྟོང་པའི་རང་སྒྲ་ལས། ཕཊ྄ཿ སྐྱབས་ཡུལ་ངོ་བོ་སྟོང་པའི་རང་རྩལ་ཉིད༔ ཡེ་ནས་རང་ངོ་ཤེས་པར་སྐྱབས་སུ་མཆི། རིགས་དྲུག་ཨ་འཐས་གོལ་བའི་སེམས་ཅན་ཀུན༔ བདག་གཞན་རོ་གཅིག་རྟོགས་པས་སེམས་བསྐྱེད་དོ༔ ཕཊ྄་ཕཊ྄་ཕཊ྄ཿ གསུམ་པ་བྱིན་རླབ་བླ་མའི་རྣལ་འབྱོར་ནི། ན་མོ༔ གནས་སྤྱི་གཙུག་ཉི་ཟླ་པདྨ་སྟེང་༔ འཇའ་ཚོན་འོད་ཕུང་གཏིབས་པའི་དབུས༔ ཀུན་བཟང་རྡོ་རྗེ་སེམས་དཔའ་དང་༔ དགའ་རབ་རྡོ་རྗེ་ཤྲཱི་སིང་༔ འཇམ་དཔལ་བཤེས་གཉེན་པདྨ་འབྱུང་༔ ཡེ་ཤེས་མཚོ་རྒྱལ་མནྡ་ར༔ སངས་རྒྱས་ཡེ་ཤེས་ལ་སོགས་པ༔ གྲུབ་ཐོབ་བརྒྱུད་པ་བྱིན་རླབས་ཅན༔ བདུད་ཀྱི་གཅོད་ཡུལ་རིན་པོ་ཆེ༔ གསོལ་འདེབས་བུ་ལ་བྱིན་གྱིས་རློབས༔ རོ་སྙོམ་ལམ་དུ་ལྷོང་བ་དང་༔ བརྟུལ་ཞུགས་སྤོབས་པ་མཐར་ཕྱིན་ནས༔ རྐྱེན་ངན་གྲོགས་སུ་འཆར་བ་ཡིས༔ ལྷ་འདྲེར་འགྲོ་དོན་ནུས་པ་རུ༔ རིག་འཛིན་བླ་མས་ཐུགས་རྗེས་ཟུངས༔ རྗེ་ཡབ་ཡུམ་གཉིས་ལྟར་བྱིན་གྱིས་རློབས༔ ཕཊ྄་ཕཊ྄་ཕཊ྄ཿ བརྒྱུད་པའི་བླ་མ་རང་ལ་བསྟིམས་ཤིང་མཉམ་པར་བཞག །བཞི་པ་རྣམ་ཤེས་སྤར་ཞིང་རང་ཉིད་དབྱངས་ཅན་རྡོ་རྗེ་རྣལ་འབྱོར་མ་རུ་གསལ་བ་ནི། ཕཊ྄ཿ རང་རིག་རྣམ་ཤེས་མ་སར་སྒོ་ང་ཙམ༔ སྤྱི་བོར་སྐར་མདའ་འགྱུ་བཞིན་གྱེན་དུ་འཕྲོས༔ རྗེ་བཙུན་མཐིང་འོད་འབར་མའི་ཐུགས་ཀར་ཐིམ༔ གསལ་སྟོང་བདེ་ཆེན་རྣལ་འབྱོར་མ་རུ་གསལ༔ དམར་གསལ་གྲི་ཐོད་འཛིན་ཅིང་ཁྲོ་མོའི་ཆས༔ དུར་ཁྲོད་ཆས་རྫོགས་ཁ་ཊྭཱཾ་གྲུ་མོར་བརྟེན༔ བརྐྱང་བསྐུམ་གར་སྟབས་བམ་རོའི་གདན་ལ་གསལ༔ ཕཊ྄་ཕཊ྄་ཕཊ྄ཿ ལྔ་པ་ལུས་ཤ་ཁྲག་བདུད་རྩིར་བྱིན་གྱིས་རློབ་པ་ནི། ཕཊ྄ཿ བདག་ལུས་ཕུང་པོ་སྟོང་གསུམ་ཁྱབ་པ་ཡི༔ མགོ་བོ་བྷནྡྷ་ཟངས་གྲིས་རྦད་ཀྱིས་བཅད༔ སྣང་སྲིད་ཁྱབ་པར་ཡངས་ཤིང་རྒྱ་ཆེའི་ནང་༔ ཕུང་པོ་གཏུབ་པ་སྲིད་པའི་དབྱིངས་དང་མཉམ༔ གྲི་གུག་འབར་བས་ལན་གསུམ་དཀྲུགས་པ་ཡིས༔ ཤ་ཁྲག་ཟད་མེད་བདུད་རྩིའི་རྒྱ་མཚོར་གྱུར༔ ཕཊ྄་ཕཊ྄་ཕཊ྄ཿ དྲུག་པ་བདུད་རྩི་དཀར་འགྱེད་འབུལ་བ་ནི། ཕཊ྄ཿ རང་ཉིད་དབང་སྡུད་དྲག་མོའི་ཐུགས་ཀ་ནས༔ གྲི་གུག་བྷནྡྷ་ཐོགས་པ་གྲངས་མེད་འཕྲོས༔ ཤ་ཁྲག་སྟོང་གསུམ་འགེང་བའི་མཆོད་སྦྱིན་འདི༔ ཏིང་འཛིན་རྩེ་གཅིག་ཟས་སུ་བྱིན་བརླབས་ནས༔ ཟངས་གྲིས་དཀྲུག་ཅིང་བྷནྡྷར་རབ་བསྐྱིལ་ནས༔ སངས་རྒྱས་བྱང་སེམས་དམ་ཆོས་འཕགས་པའི་ཚོགས༔ པད་འབྱུང་རིག་འཛིན་གྲུབ་ཐོབ་རྒྱ་མཚོ་དང་༔ རྒྱུད་སྡེ་བཞི་ཡི་དཀྱིལ་འཁོར་ལྷ་ཚོགས་ལ༔ འབུལ་ལོ་བཞེས་ཤིག་དགྱེས་པ་བསྐྱེད་གྱུར་ནས༔ བདག་འཛིན་འཁུ་འཕྲིག་མི་དམིགས་དབྱིངས་སུ་ཞིག །ཕཊ྄་ཕཊ྄་ཕཊ྄ཿཕཊ྄ཿ ཤ་ཁྲག་བདུད་རྩི་དཀར་ཞིང་སྣུམ་པ་འདི༔ རྒྱལ་བའི་བཀའ་སྡོད་བསྟན་སྲུང་དཀར་པོའི་ཕྱོགས༔ སྲིད་པ་ཆགས་པའི་གཞི་བདག་ལྷ་དང་ཀླུ༔ དགེ་བསྙེན་བཀའ་སྐྱོང་མཐུ་ལྡན་རྣམས་ལ་སྦྱིན༔ རྒྱལ་བསྟན་དར་འཕེལ་ཡིད་ཅན་འགྲོ་བ་ཀུན། དགེ་བཅུ་ལ་འགོད་ནག་ཕྱོགས་སེམས་སྤང་ཤོག༔ ཕཊ྄་ཕཊ྄་ཕཊ྄ཿ བདུན་པ་དྲེགས་ཆེན་སྤྱི་ལ་ཤ་ཁྲག་དམར་འགྱེད་འབུལ་བ་ནི། ཕཊ྄ཿ རོ་མཆོག་བཅུད་ལྡན་ཤ་ཁྲག་དམར་མཆོད་འདི༔ སྲིད་པའི་རྩེ་དང་མནར་མེད་ཡན་ཆོད་ཀྱི༔ དྲེགས་པ་ལྷ་སྲིན་སྡེ་བརྒྱད་བྱེ་བ་འབུམ༔ ནག་ཕྱོགས་གནོད་བྱེད་བགེགས་རིགས་ལན་ཆགས་སོགས༔ འབྱུང་པོ་གདུག་སེམས་ལྡན་པའི་ཚོགས་ལ་བསྔོ༔ ལན་ཆགས་བུ་ལོན་ཤ་འཁོན་བྱང་གྱུར་ཅིག༔ ཕཊ྄་ཕཊ྄་ཕཊ྄ཿ བརྒྱད་པ་ལྷག་མ་གིང་དང་ཁས་ཞན་དབང་ཆུང་རྣམས་ལ་སྦྱིན་པ་ནི། ཕཊ྄ཿ མ་ཕུང་པོ་ཤ་ཁྲག་ལྷག་མ་འདི༔ དུར་ཁྲོད་བདག་མོ་བྱེ་བ་འབུམ༔ ཀེང་རུས་གར་བསྒྱུར་ཕོ་མོ་གིང་༔ དཔག་ཚད་ཁྱབ་པའི་གནས་ཉུལ་ཚོགས༔ གཞན་ཡང་ཁས་ཞན་དབང་ཆུང་རིགས༔ སྔ་ཕྱི་མ་ཐོབ་ལྷ་འདྲེའི་ཚོགས༔ ཤ་ཁྲག་རུས་པའི་ལྷག་མ་བཞེས༔ བསྔོས་པ་བཞིན་དུ་ཚིམས་གྱུར་ནས༔ རེ་བའི་བསམ་པ་ཁེངས་གྱུར་ཅིག༔ ཕཊ྄་ཕཊ྄་ཕཊ྄ཿ དགུ་པ་ཆོས་སྟོན་ཅིང་བྱང་ཆུབ་ལམ་དུ་དགོད་པ་ནི། ཕཊ྄ཿ ན་མོ༔ ཉོན་ཅིག་སྣང་སྲིད་ལྷ་འདྲེའི་ཚོགས༔ རང་རིག་ཆོས་སྐུ་མ་མཐོང་བས༔ འཁྲུལ་འཛིན་ལས་ཀྱི་འབྱུང་པོར་གྲུབ༔ ལྟ་བ་ངོ་སྤྲོད་མ་ཐོབ་པས༔ མ་རིག་གཉིས་འཛིན་རུ་ཏྲར་སྐྱེས༔ ཏིང་འཛིན་མཆོད་སྦྱིན་མ་ཐོབ་པས༔ ཡིད་ལུས་སྲིད་པའི་ཟ་འདྲེ་གྲུབ༔ དབང་སྡུད་ཚོགས་གྲལ་མ་ཚུད་པས༔ དགེ་བཅུ་ཕན་སེམས་སྙིང་རྗེ་བྲལ༔ རིགས་དྲུག་འཁྲུལ་པར་གྲུབ་པ་ཡི༔ གནོད་བྱེད་ལྷ་འདྲེ་བགེགས་ཀྱི་ཚོགས༔ དེང་ནས་བྱང་ཆུབ་མ་ཐོབ་བར༔ མི་དགེ་བ་ཡི་གནོད་སེམས་སྤོངས༔ ཕན་དགེའི་རྒྱུ་འབྲས་ཆོས་བཅུ་སྤྱོད༔ སྣང་སྟོང་ཡིད་ལུས་རང་མདངས་ལྟོས༔ གྲགས་སྟོང་རྡོ་རྗེའི་ཚིག་ལ་ཉོན༔ རོ་གཅིག་སེམས་ཉིད་གཉུག་མ་སྐྱོངས༔ དགེ་འདིས་དོན་གཉིས་མཐར་ཕྱིན་ནས༔ བླ་མེད་འབྲས་བུ་ཡོངས་རྫོགས་ཤོག༔ ཕཊ྄་ཕཊ྄་ཕཊ྄ཿ བཅུ་པ་མི་དམིགས་མགྲོན་རྣམས་མཁའ་ལ་བསྟིམ་པ་ནི། བདག་གི་རྣམ་ཤེས་རང་སར་ཕབ་པ་ནི༔ ཕཊ྄ཿ རྣམ་ཤེས་མཁའ་འགྲོ་གནས་གྱུར་ཐིག་ལེ་ནི༔ དཀར་དམར་མདངས་ལྡན་མ་སར་སྒོ་ང་ཙམ༔ སྤྱི་བོར་མར་བབས་སྙིང་ཁ་ཆོས་དབྱིངས་སུ༔ ཐིམ་པས་མི་རྟོག་རིག་པ་རྗེན་པར་ཤར༔ ཀ་དག་གདོད་མའི་རྒྱལ་ས་ཟིན་གྱུར་ཅིག༔ ཕཊ྄་ཕཊ྄་ཕཊ྄ཿ བཅུ་གཅིག་པ་བསྔོ་སྨོན་བགྱིས་པ་ནི། ཕཊ྄ཿ གཅོད་ཡུལ་མཆོད་སྦྱིན་ཟབ་མོ་བགྱིས་པའི་མཐུས༔ རྣམ་རྟོག་ལྷ་འདྲེ་སེམས་ཀྱི་ཆོ་འཕྲུལ་ཤེས༔ རེ་དོགས་བྲལ་ཞིང་གདེང་ཚད་ལྡན་པ་ཡི༔ ཤ་ཁྲག་མཆོད་པས་ཚོགས་གཉིས་རབ་རྫོགས་ཏེ༔ རིགས་དྲུག་འཁོར་བའི་སྡུག་བསྔལ་ལས་སྒྲོལ་ཤོག༔ ཕཊ྄་ཕཊ྄་ཕཊ྄ཿ རྗེས་བསྔོ་སྨོན་སོགས་སྤྱི་མཐུན་ལྟར་བྱ་ལ་མི་དམིགས་ཀ་དག་ངང་ལ་བཞག་པ་ནི་དོན་གྱི་གཅོད་ཡུལ་ཡུམ་ཆེན་མོའི་དགོངས་པ་རྨ་མེད་པ་ཡིན་ནོ། ཨོ་རྒྱན་རྩ་གསུམ་གླིང་པ་ཆོས་ཀྱི་རྒྱ་མཚོའི་ཟབ་གཏེར་ཐུགས་ཆེན་འཁོར་འདས་ཟིལ་གནོན་གྱི་ཆ་ལག་སྒྱུ་ལུས་མཆོད་སྦྱིན་གྱི་ངག་འདོན་གོ་རིམ་འཁྲུགས་སྡེབ་ཅུང་ཟད་དང་ཁ་སྐོང་དགོས་པ་རྣམས་གསང་ཡེའི་གཅོད་གཞུང་ནས་གསར་བསྣན་དང་འདོན་ཁྲིགས་སུ་བསྡེབས་པ་འདིའང་རང་ལུགས་སྒྲུབ་སྡེའི་ཉམས་ལེན་ལ་ཉེ་བར་མཁོ་ཕྱིར་གི་བན་ཨཽ་ཌཱིའི་ཐུགས་བཞེད་བཞིན། གནམ་ལྕགས་གུ་ཧྱས་སྤེལ།། །།